**Spremembe #PKP1 - #PKP2**

Državni zbor je v torek, 28.4.2020 sprejel nov zakonodajni paket za omilitev posledic epidemije COVID-19. Drugi protikorona paket, ti. #PKP2 prinaša spremembe prejšnjega protikorona zakona (ti. »mega« zakona) in nov Zakon o zagotovitvi dodatne likvidnosti gospodarstvu za omilitev posledic epidemije COVID-19. Zakon o spremembah in dopolnitvah Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo **bo stopil v veljavo naslednji dan po objavi v Uradnem listu RS.**

**Bistvene spremembe Zakona o interventnih ukrepih za zajezitev epidemije COVID-19 so:**

**Novi 20.a člen: prinaša dodatne zgornje omejitve sofinanciranja**

Vključitev tega člena je bila v določeni meri potrebna zaradi **zagotovitve skladnosti izvajanja zakona s pravili EU** o državnih pomočeh, in sicer z Začasnim okvirjem za ukrepe državne pomoči v podporo gospodarstvu ob izbruhu COVID-19.

V izogib vračilom nedovoljenih državnih pomoč je bilo potrebno v zakon dodati naslednje pogoje, ki jih določa Začasni okvir:

* pomoč se ne sme odobriti podjetjem, ki so bila dne 31. decembra 2019 že podjetja v težavah;
* skupna pomoč za vse navedene ukrepe po Začasnem okviru ne sme preseči 800.000 eurov na podjetje, ali 120.000 eurov na podjetje v sektorju ribištva in akvakulture, ali 100.000 eurov na podjetje na področju primarne proizvodnje kmetijskih proizvodov;
* dvojno financiranje istih upravičenih stroškov ni dovoljeno.

Ker pri velikih podjetjih pri izvajanju ukrepov iz podpoglavji 1.1 in 1.2 ZIUZEOP (nadomestila plače in oprostitev socialnih prispevkov ter oprostitev plačila prispevkov za pokojninsko in invalidsko zavarovanje za zaposlene, ki delajo) skupni znesek javnih sredstev lahko preseže 800.000 eurov, sta dodani dve možnosti dodelitve pomoči:

1. Znesek javnih sredstev lahko presega 800.000 eurov na posamezno podjetje, vendar je nadomestilo plače in oprostitev prispevkov **omejeno na 80% bruto plače zaposlenega in le za zaposlene, ki bi bili sicer odpuščeni**.
2. nadomestilo plače in oprostitev prispevkov se dodeli v skladu s 107(2)(b) členom Pogodbe o delovanju Evropske Unije. Vsota vseh javnih sredstev, ki jih podjetje prejme za odpravo posledic škode zaradi COVID 19 ne sme preseči 100% dejanske škode v podjetju, podjetje pa mora škodo dokazati. Metodologija dokazovanja škode, pogoji in postopek dodelitve pomoči se **določijo v podzakonskem aktu, ki bo podlaga za shemo državnih pomoči in priglašen EK.** Velika podjetja, pri katerih bi skupni znesek javnih sredstev iz vseh ukrepov presegel 800.000 eurov, bi na ta način lahko prejela nadomestilo plače in oprostitev socialnih prispevkov v celoti pod pogojem, da **dokažejo ustrezno višino dejanske škode** v podjetju zaradi izbruha COVID 19.

**Sprememba 22. člena: Ublažitev pogojev za upravičenost do povračila nadomestil plač za čakanje in višjo silo:**

* 1. **Do ukrepa so upravičeni tisti delodajalci, ki jim bodo po njihovi oceni prihodki v letu 2020 zaradi epidemije upadli za več kot 10 % glede na leto 2019.**
	2. Če niso poslovali v celotnem letu 2019 oziroma 2020, so do ukrepa upravičeni tudi tisti delodajalci, ki se jim bodo povprečni mesečni prihodki leta 2020 zaradi epidemije znižali za več kot 10 % glede na povprečne mesečne prihodke v letu 2019.

Če v letu 2019 niso poslovali, so do ukrepa upravičeni tudi tisti delodajalci, ki se jim bodo povprečni mesečni prihodki v letu 2020 zaradi epidemije znižali za več kot 10 % glede na povprečne mesečne prihodke v letu 2020 do 12. marca 2020.Vključuje dejavnost K do 10 zaposlenih.

**Sprememba 24.člena: Prekinitev čakanja na delo katerihkoli 7 dni v tekočem mesecu**

***Delavci, ki so na čakanju*** *se* ***na zahtevo delodajalca vrnejo na delo do sedem dni*** *(prej: 7 zaporednih dni)* ***v tekočem mesecu****.*

**Sprememba 26. člena: Jasnejša dikcija, da je delodajalec dolžan izplačati nadomestilo 80 % za primer višje sile tudi če ne prejme subvencije.**

**Vsi** delavci, ki v času trajanja ukrepov, ne delajo zaradi začasnega čakanja na delo ali višje sile, imajo pravico do **nadomestila plače skladno z ZIUZEOP (tj. 80 % oziroma najmanj v višini minimalne plače),** torej tudi tisti delavci, katerih delodajalci ne bodo upravičeni do povračila nadomestila plače.

**Sprememba 33. člena: Jasna pravila glede oprostitve pokojninskih prispevkov in izplačila kriznega dodatka delavcem v zasebnem sektorju, ki delajo**

**Oprostitev plačila prispevkov za PIZ** od plač oz. nadomestil v času veljavnosti ukrepov velja za vse delavce, ki delajo, in ne velja za delavce, ki so na začasnem čakanju na delo oziroma odsotni z dela zaradi višje sile; oprostitev plačila vseh prispevkov za PIZ velja tudi za čas, ko so zaposleni na letnem dopustu ali bolniški v breme delodajalca oz. prejemajo druga nadomestila plač, razen za katera že po ZIUZEOP velja oprostitev vseh prispevkov.

**krizni dodatek –** izplačilo slednjega je obvezno za vse delavce, ki delajo in ki imajo plačo do trikratnika minimalne plače

* + krizni dodatek se izplača ob plači za posamezni mesec;
	+ delavec je upravičen do sorazmernega dela kriznega dodatka za čas, ko dejansko dela (ne pa za čas odsotnosti zaradi čakanja na delo, letnega dopusta, bolniške);
	+ za praznik in drug dela prost dan delavcu pripada krizni dodatek, če bi na ta dan dejansko delal
	+ delavci s krajšim delovnim časom imajo pravico do kriznega dodatka sorazmerno delovnemu času, razen če delajo krajši delovni čas v skladu s predpisi o PIZ, zdravstvenem zavarovanju ali starševskem dopustu (člen 67 ZDR-1).

**Nov 33.a člen:** **V sofinanciranje prispevkov zasebnemu sektorju je vključeno poklicno zavarovanje** (nekdanja beneficirana doba). ***Oprostitev plačila prispevkov za poklicno zavarovanje*** *za delodajalce, ki zaposlujejo delavce na delovnih mestih, za katera je obvezna vključitev v poklicno zavarovanje.*

**Nov 33.b člen**: **Posebno financiranje izplačila kriznega dodatka za invalidska podjetja** kot zavezancev za njegovo izplačilo.

*Pravica invalidskih podjetjih in zaposlitvenih centrov do uveljavljanja* ***povračila kriznega dodatka*** s strani ***Javnega štipendijskega, razvojnega, invalidskega in preživninskega sklada RS, izplačanega vsakemu zaposlenemu invalidu, ki dela,*** *pri čemer je zaposleni invalid upravičen do kriznega dodatka v nezmanjšani višini.*

**Sprememba 37. člena: spremenjeni (blažji) pogoji za mesečni temeljni dohodek za samozaposlene.**

**Sprememba 76. člena:** glede napotovanja delavcev na čakanju na delo na kmetijah – za delo potrebujejo soglasje svojega delodajalca.

**Sprememba 99. člena:**

* + prepoved izplačila nagrad oz. dela plač za poslovno uspešnost je **omejena na poslovodstvo** in velja za izplačila v letu 2020 oz. za leto 2020;
	+ dodatno je v prepoved vključen **nakup lastnih delnic ali poslovnih deležev**;
	+ **prepoved ni več predvidena za sredstva in naslova oprostitve plačila prispevkov PIZ za delavce, ki delajo, skladno s 33. členom ZIUZEOP in za sredstva iz naslova višje sile.**

**Spremenjen 104. člen:** neizplačilo kriznega dodatka bo po novem **kaznovano z globo.**

**52.člen:** **vloge za povračila, ki še niso bile vložene, se vlagajo v 8 dneh od uveljavitve spremembe ZIUZEOP.**

***Možnost naknadne oddaje vloge v primeru zamude 8-dnevnega roka****: delodajalci, ki so delavce napotili na čakanje oz. pri katerih delavci niso delali zaradi višje sile že pred uveljavitvijo ZIUZEOP pa niso pravočasno vložili vloge za povračilo nadomestila plač (tj. v 8 dneh po uveljavitvi ZIUZEOP), bodo lahko vlogo vložili* ***v 8 dneh od uveljavitve novele.***

***54. člen: spremenjeni 22., 26., 28., 33., nova 33.a in 33.b****, 34., 35., 37., 38., 58., novi 61.a in 102. člen* ***uporabljajo od 13. marca*** *2020, spremenjena 69. in 108. člen pa od 11. aprila 2020.*